Plase dalk in gevaar ná wind vlamme by Bainskloof aanblaas | Netwerk24
Deur Ané Van Zyl 20 Februarie 2020 21:57
Ure nadat brandbestryders Donderdagmiddag 'n brand by Bainskloof onder beheer gekry het, het 'n sterk suidoostewind veroorsaak dat hulp weer ingeroep moes word.
Luidens 'n verklaring van die Kaapse Wynland-distriksmunisipaliteit is daar 'n kans dat plase in die omgewing in gevaar kan wees en daarom is helikopters herontplooi om die vlamme weer onder beheer te bring.
"Alle hulpbronne is ontplooi en is aktief betrokke," sê die munisipaliteit in 'n verklaring.
Vroeër is berig dat brandbestryders Donderdag vir ure gespook het om 'n brand wat in die berge bokant Tweede Tol in Bainskloof gewoed het, in bedwang te bring.
Volgens die plaaslike brandweerdiens het die brand Woensdagaand weens weerlig ontstaan.
Vier helikopters is aanvanklik ontplooi om water op die vlamme neer te laat terwyl 54 brandbestryders op die grond gewerk het.
Die spanne het hard gewerk om te verhoed dat landerye en eiendomme verwoes word. Cape Nature se gekontrakteerde brandweerdiens, Working on Fire, is ook ontplooi om die brand te help blus.